बेलायती महारानीको अन्त्येष्टिमा सहभागी हुन लन्डन आइपुगे मन्त्री खड्का
संयुक्त अधिराज्य (यूके) की महारानी एलिजाबेथ द्वितीयको राजकीय अन्त्येष्टिमा सहभागी हुन परराष्ट्रमन्त्री नारायण खड्का शनिबार राति लन्डन आइपुगेका छन् । मन्त्री खड्का बेलायत सरकारको निम्तोमा लन्डन आएका हुन् । 
लन्डन — संयुक्त अधिराज्य (यूके) की महारानी एलिजाबेथ द्वितीयको राजकीय अन्त्येष्टिमा सहभागी हुन परराष्ट्रमन्त्री नारायण खड्का शनिबार राति लन्डन आइपुगेका छन् । मन्त्री खड्का बेलायत सरकारको निम्तोमा लन्डन आएका हुन् । राति करिब सवा ११ बजे विमानस्थलमा उत्रिएका मन्त्री खड्कालाई बेलायती विदेशमन्त्रीका विशेष प्रतिनिधि, लन्डनस्थित नेपालका राजदूत ज्ञानचन्द्र आचार्य, दूतावासकी उपनियोग प्रमुख रोशन खनाललगायत कांग्रेसका कार्यकर्ताले स्वागत गरेका थिए ।लन्डनमा रहँदा मन्त्री खड्काले महारानीलाई श्रद्धाञ्जली अर्पण गर्न राजकीय अन्त्येष्टिमा सहभागी हुनुका साथै ल्यान्कास्टर हाउसमा शोक पुस्तिकामा हस्ताक्षर गर्ने कार्यक्रम रहेको दूतावासले जनाएको छ ।यसैगरी मन्त्री खड्का बकिङ्गम दरबारमा राजाको स्वागत समारोह तथा त्यहाँका विदेश मामिला मन्त्रीले आयोजना गर्ने स्वागत समारोहमा समेत सहभागी हुने कार्यक्रम छ ।मन्त्री खड्का आगामी २१ सेप्टेम्बर (असोज ५ गते) स्वदेश फर्कने कार्यक्रम रहेको दूतावासले जनाएको छ ।बेलायतकी दिवंगत महारानीको अन्त्येष्टिमा सहभागी हुन विश्वका नेताहरू लन्डन आउने क्रम जारी रहेको छ । विश्वभरबाट ५ सयभन्दा बढी राष्ट्रप्रमुख वा सरकारी प्रतिनिधि अन्त्येष्टिमा सहभागी हुने अपेक्षा गरिएको छ । विभिन्न देशबाट आएका पाहुनाहरू बेलायतका नयाँ राजा चार्ल्सद्वारा आयोजित स्वागत समारोहमा पनि सहभागी हुनेछन् ।महारानी एलिजाबेथ द्वितीयको सेप्टेम्बर ८ मा निधन भएको थियो । बेलायत सरकारले यही सेप्टेम्बर १९ सोमबार लन्डनमा भव्य समारोहका साथ एलिजाबेथको अन्त्येष्टि गर्ने तयारी गरेको छ ।